WTI ปิดลบ 2% หลัง “โอเปก” คาดดีมานด์น้ำมันลด เซ่นพิษเศรษฐกิจ
น้ำมัน WTI ปิดร่วง 2.08 เหรียญ หลังโอเปกลดคาดการณ์อุปสงค์น้ำมันโลกในปีนี้และปีหน้า เซ่นพิษเศรษฐกิจ-จีนคุมเข้มโควิด
น้ำมัน WTI ปิดร่วง 2.08 เหรียญ หลังโอเปกลดคาดการณ์อุปสงค์น้ำมันโลกในปีนี้และปีหน้า เซ่นพิษเศรษฐกิจ-จีนคุมเข้มโควิด
13 ต.ค. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันพุธ (12 ต.ค.) โดยถูกกดดันหลังจากกลุ่มประเทศผู้ส่งออกน้ำมัน (โอเปก) ปรับลดคาดการณ์การขยายตัวของอุปสงค์น้ำมันทั่วโลกในปีนี้และปีหน้า
ทั้งนี้ สัญญาน้ำมันดิบ WTI ส่งมอบเดือนพ.ย. ร่วงลง 2.08 ดอลลาร์ หรือ 2.3% ปิดที่ 87.27 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนธ.ค. ร่วงลง 1.84 ดอลลาร์ หรือ 2% ปิดที่ 92.45 ดอลลาร์/บาร์เรล
โดยสัญญาน้ำมันดิบปรับตัวลง หลังโอเปกประกาศปรับลดตัวเลขคาดการณ์อุปสงค์น้ำมันโลกในปีนี้และปีหน้า โดยได้รับผลกระทบจากการชะลอตัวของเศรษฐกิจ การพุ่งขึ้นของเงินเฟ้อ และการที่จีนใช้มาตรการควบคุมการแพร่ระบาดของโควิด-19 อย่างเข้มงวด
ทั้งนี้ ในรายงานภาวะตลาดน้ำมันประจำเดือนต.ค. โอเปกระบุว่า อุปสงค์น้ำมันจะเพิ่มขึ้น 2.64 ล้านบาร์เรล/วัน หรือ 2.7% ในปีนี้ โดยลดลง 460,000 บาร์เรล/วันจากตัวเลขคาดการณ์ก่อนหน้านี้
นอกจากนี้ โอเปกระบุว่า อุปสงค์น้ำมันจะเพิ่มขึ้น 2.34 ล้านบาร์เรล/วันในปีหน้า โดยลดลง 360,000 บาร์เรล/วันจากตัวเลขคาดการณ์ก่อนหน้านี้
ขณะเดียวกัน โอเปกปรับลดตัวเลขคาดการณ์การขยายตัวของเศรษฐกิจโลกในปีนี้ สู่ระดับ 2.7% จากเดิมที่ระดับ 3.1% และปรับลดตัวเลขคาดการณ์สำหรับปีหน้า สู่ระดับ 2.5%
ด้านบรรดานักลงทุนจะรอการเปิดเผยข้อมูลสต็อกน้ำมันของสหรัฐจากสำนักงานสารสนเทศด้านการพลังงาน (EIA) ของรัฐบาลสหรัฐในวันพฤหัสบดีนี้ (13 ต.ค.) ซึ่งนักวิเคราะห์ที่ได้รับการสำรวจโดยเอสแอนด์พี โกลบอล คอมโมดิตี อินไซต์คาดว่า สต็อกน้ำมันดิบของสหรัฐอาจเพิ่มขึ้น 2.2 ล้านบาร์เรลในสัปดาห์ที่สิ้นสุดวันที่ 7 ต.ค.